钦定古今图书集成/明伦汇编/官常典/第800卷 > 李渭
## 钦定古今图书集成/明伦汇编/官常典/第800卷 > 李渭

按《明外史》本传：“渭字湜之，贵州思南人。年十五，养痾
小楼。父富见其箕踞，诲以毋不敬，渭悚然。少间，请曰：
‘若妄念何’？父曰：‘思无邪而已’。自是服膺弗替。弱冠举
于乡。久之，除华阳知县，迁知和州，咸有惠爱。进高州
同知。猺贼来犯，据险置阵，为三覆待之，贼引去。时行
一条鞭法，渭剂量多寡，官为主办，悉放民归耕。属邑”
有馈，峻却之。历南京工部郎中，出为韶州知府。先是，
韶民苦役，多为盗。渭集寮属谕曰：“欲民无盗，君辈当
先弭盗心，否则是身为盗帜也。”闻者凛然受教。治最
当迁，士民相率乞留，抚按以闻。诏进一官，任职如故。
隆庆五年举治行卓异，进广东副使。惠、潮寇朱良宝
乱，讨平之。迁云南参政。濬松溪水，溉田万馀顷。城晋
宁、安宁二州，役久疠作，予药疗之，死者给槥，军民戴
若慈母。居四年，谢病归里。渭初问学于蒋信，及官南
都，与耿定向语学有契，遂执弟子礼。复与罗汝芳相
得，其大要以万物一体为主，而归之于自然。卒，年七
十六。